
A betegséggel és a halállal kapcsoloatos attitűdök antropológiai vizsgálatamagyarországi romák és nem romák körében

Megszületünk, élünk és meghalunk. Megváltoztathatatlan tény, az ember annak a képességnek a birtokában születik, hogy láthatja, felfoghatja és értelmezheti saját végességét. Napjainkra az élet és a halál elválaszthatatlan, természetes egysége mégis elszakadni látszik. Ennek számos oka van.
Kutatásom elején felmértem, hogy a kórházi rendszer mennyiben felelős a jelenlegi helyzetért, hogy miben állhat az egészségügy felelőssége. A betegségekre ellenségekként tekintünk, melyek az életünkre törnek, a halált félelmetesnek látjuk. Vizsgáltam, hogy mik állnak a félelmek hátterében. Feltettem a kérdést a vizsgált alanyoknak: “a halál rossz?”, majd az erre a kérdésre született válaszok formálták tovább a kutatás menetét. Feltérképeztem,hogy a ma embere miként értelmezi saját betegségeit. Hogyan dolgozza fel egy inoperábilis daganatos beteg, hogy a tudomány mai állása szerint gyógyíthatatlan, hónapokra kell szűkítenie létezését. Tudja, hogy távozni fog, vizsgáltam, miként érez. A társadalom igénye arra, hogy a menthetetlen betegek képesek legyenek szembenézni a rájuk váró hónapokkal, ne maradhassanak magukra, életre hívta a hospice rendszert, hospice-házak épültek, segítők fogják a betegek kezeit, orvosok, ápolók, önkéntesek.
A romák kulturális hagyományaikból adódóan a többségi társadalomtól eltérően néznek szembe a betegségekkel, szeretteik távozásával, saját halálukkal. Kutatásom során megvizsgáltam, hogy miben más cigányként betegnek lenni egy cigány közösségben, mint a többségi társadalom tagjaként.
A halál velejárója a gyász. A halott szerettei búcsút vesznek a távozótól. Az elengedési folyamat rendszer szerint épül fel, az ember mint individuum kiveszni látszik a róla szóló megemlékezésen. A családok tagjai nem vállalnak részt a temetés során, intézményesült az elengedés is. Kutatásomban megkíséreltem feltárni ennek a társadalmi okait, a halál tabuvá válásának útját, a természetes folyamatok természetellenessé válásának gyökereit.
A rák napjaink egyik legmeghatározóbb betegsége. A betegek stigmatizáltakká válhatnak, amely gyógyulásuk esetén megnehezíti reintegrálódásukat a társadalomba, a roma közösségekben kiváltképp.
Kutatásom során megkíséreltem felvázolni, hogy hogyan néz szembe a ma embere az őt megtámadó betegséggel, a rá váró halállal, hogyan értelmezi a végességet, hogyan engedi el azt, aki meghalt. A válaszokat kvalitatív módszerekkel, egyéni színtereken, emberközelben kerestem, antropológiai technikákkal.



